*Apstiprināts*

*ar Latvijas Zinātnes padomes*

*2025.gada 27.maija*

*rīkojumu Nr9-1-1/69*

**NOLIKUMS**

Rīgā

**Atbalsta piešķiršanas kārtība**

**Eiropas Savienības programmas "Apvārsnis Eiropa" un 10. Ietvara programmas apakšprogrammu konkursos iesniegtu un virs kvalitātes sliekšņa novērtētu ar saimniecisko darbību nesaistītu projektu sagatavošanas finansēšanai biedrībām un nodibinājumiem**

Izdots saskaņā ar Ministru kabineta

2023. gada 19. decembra noteikumu Nr. 810

„Eiropas Savienības kohēzijas politikas programmas 2021.–2027.gadam 1.1.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā” 1.1.1.5. pasākuma “Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu” pirmās un otrās projektu iesniegumu atlases kārtas īstenošanas noteikumi”

17.5.1. apakšpunktu

# 1. Vispārīgie jautājumi

1. Nolikums “Atbalsta piešķiršanas kārtība Eiropas Savienības programmas "Apvārsnis Eiropa" un 10. Ietvara programmas apakšprogrammu konkursos iesniegtu un virs kvalitātes sliekšņa novērtētu ar saimniecisko darbību nesaistītu projektu sagatavošanas finansēšanai biedrībām un nodibinājumiem” (turpmāk – nolikums) nosaka Eiropas Savienības (turpmāk – ES) kohēzijas politikas programmas 2021.–2027.gadam 1.1.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā” 1.1.1.5. pasākuma “Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu” ietvaros finansiāla atbalsta (turpmāk – atbalsts) piešķiršanu par projektu pieteikumu (turpmāk – projekts), kas iesniegts attiecīgo ES izpildinstitūciju organizētajos ES programmas "Apvārsnis Eiropa" (turpmāk – programma “Apvārsnis Eiropa”) un 10. Ietvara programmas (turpmāk – 10. IP), to apakšprogrammu, speciālo programmu, kopuzņēmumu un aktivitāšu projektu konkursos (turpmāk – projektu konkurss), sagatavošanu, kā arī, ietverot atbalsta piešķiršanas nosacījumus, atbalsta pieteikuma iesniegšanas, vērtēšanas un lēmuma par atbalsta pieņemšanas kārtību.
2. Nolikuma mērķis ir motivēt biedrības un nodibinājumus, kuri ir Latvijas Republikas zinātnisko institūciju reģistrā reģistrētas zinātniskās institūcijas, piedalīties konkurētspējīgu projektu iesniegšanai projektu konkursos, un sniegt atbalstu šo projektu sagatavošanai.
3. Latvijas Zinātnes padome (turpmāk – padome) piešķir atbalstu ievērojot:
	1. nolikumu;
	2. Ministru kabineta 2023. gada 19. decembra noteikumus Nr. [810](https://likumi.lv/ta/id/291823-darbibas-programmas-izaugsme-un-nodarbinatiba-1-1-1-specifiska-atbalsta-merka-palielinat-latvijas-zinatnisko-instituciju) „Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.5. pasākuma ""Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu" pirmās un otrās projektu iesniegumu atlases kārtas īstenošanas noteikumi” (turpmāk – SAM MK noteikumi);
	3. Izglītības un zinātnes ministrijas 2025. gada 24. aprīļa metodiku Nr. 1-2e/25/137 “Vienas vienības izmaksu standarta likmes aprēķina un piemērošanas metodika viena programmas “Apvārsnis Eiropa” virs kvalitātes sliekšņa novērtēta projekta pieteikuma sagatavošanai ES kohēzijas politikas programmas 2021. – 2027. gadam 1.1.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā” 1.1.1.5. pasākuma “Latvijas pilnvērtīga dalība Apvārsnis Eiropa programmā, tajā skaitā nodrošinot kompleksu atbalsta instrumentu klāstu un sasaisti ar RIS3 specializācijas jomu attīstīšanu” pirmās un trešās projektu iesniegumu atlases kārtas īstenošanai”[[1]](#footnote-2) (turpmāk - metodika).

# 2. Atbalsta piešķiršanas nosacījumi

1. 1.1.1.5. pasākuma ietvaros atbalsta pieteicējs (turpmāk – pieteicējs) ir biedrība vai nodibinājums, kurš ir Latvijas Republikas zinātnisko institūciju reģistrā reģistrēta zinātniskā institūcija.
2. Atbalstu piešķir pieteicējam par projektu konkursā iesniegta un virs kvalitātes sliekšņa novērtēta (virs kvalitātes sliekšņa novērtēts projekts – projekts, kurš Eiropas Komisijas novērtējumā ir sasniedzis vai pārsniedzis noteikto kvalitātes sliekšņa vērtību atbilstoši konkrētās programmas "Apvārsnis Eiropa" apakšprogrammas projektu pieteikumu vērtēšanas nosacījumiem) projekta sagatavošanu, piešķirot finansējumu saskaņā ar metodiku, attiecīgā projekta izstrādes izdevumu segšanai.
3. Atbalstu piešķir par projektu, kas iesniegts kādā no nolikuma 7. punktā norādīto programmu un aktivitāšu konkursā, kas organizēts laika posmā no 2021. gada līdz 2029. gadam (ieskaitot) un par kura sagatavošanu iepriekš nav saņemts finansējums:
	1. valsts budžeta finansējums programmas *Baltic Bonus* ietvaros 2023. gadā;
	2. citu programmu, kas piešķir finansējumu projekta sagatavošanai;
	3. 2014.–2020. gada ES struktūrfondu plānošanas perioda „Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.5. pasākuma pirmās kārtas ietvaros.
4. Pieteicējs atbalstam var pieteikt projektu, kas iesniegts šādu programmu un aktivitāšu ietvaros:

7.1. pamatprogramma "Apvārsnis Eiropa", ko izveido atbilstoši Eiropas Parlamenta un Padomes 2021. gada 28. aprīļa Regulai (ES) Nr. 2021/695, ar ko izveido pētniecības un inovācijas pamatprogrammu "Apvārsnis Eiropa", nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 (turpmāk – Regula Nr. 2021/695);

7.2. programma EURATOM, ko izveido atbilstoši Padomes Regulai (Euratom) Nr. 2021/765 (2021. gada 10. maijs), ar ko izveido Eiropas Atomenerģijas kopienas pētniecības un mācību programmu 2021.–2025. gadam, kas papildina pētniecības un inovācijas pamatprogrammu “Apvārsnis Eiropa” un atceļ Regulu (Euratom) Nr. 2018/1563;

7.3. Eiropas Partnerības, ko izveido atbilstoši Regulai Nr. 2021/695;

7.4. Padomes 2021. gada 19. novembra Regulai (ES) Nr. 2021/2085, ar ko izveido kopuzņēmumus pamatprogrammā “Apvārsnis Eiropa” un atceļ Regulas (EK) Nr. 219/2007, (ES) Nr. 557/2014, (ES) Nr. 558/2014, (ES) Nr. 559/2014, (ES) Nr. 560/2014, (ES) Nr. 561/2014 un (ES) Nr. 642/2014;

7.5. Eiropas Augstas veiktspējas datošanas kopuzņēmums (EuroHPC), ko izveido atbilstoši Padomes 2021. gada 13. jūlija Regulai (ES) Nr. 2021/1173 par Eiropas Augstas veiktspējas datošanas kopuzņēmuma izveidi un atceļ Regulu (ES) Nr. 2018/1488 (turpmāk – Regula Nr. 2021/1173);

7.6. Eiropas Metroloģijas partnerība, ko izveido atbilstoši Eiropas Parlamenta un Padomes 2021. gada 24. novembra Lēmumam (ES) Nr. 2021/2084 par Savienības dalību Eiropas Metroloģijas partnerībā, ko kopīgi īsteno vairākas dalībvalstis;

7.7. Padomes 2023. gada 25.jūlija Regulai (ES) 2023/1782, ar kuru groza Regulu (ES) 2021/2085, ar ko izveido kopuzņemumus pamatprogrammā “Apvārsni Eiropa”, attiecībā uz kopuzņēmumu “Mirkoshēmas”;

7.8. 10. Ietvara programma.

8. Atbalstu piešķir ar saimniecisku darbību nesaistīta projekta sagatavošanai, ja tas atbilst SAM MK noteikumu 2.1. apakšpunktā noteiktajiem kritērijiem, un projektā īstenojamās darbības atbilst SAM MK noteikumu 2.2. apakšpunktā minētajiem nosacījumiem.

9. Vienas vienības izmaksu likme katram atbalsta pieteicējam par viena projekta sagatavošanu saskaņā ar metodikas 13. un 19. punktu:

9.1. ja pieteicējs ir projekta pieteikuma izstrādātājs programmas “Apvārsnis Eiropa” vai 10. IP projekta pieteikuma koordinators[[2]](#footnote-3) vairāku labuma guvēju projektā (turpmāk – projekta pieteikuma koordinators), kurš atbilst konkrētajā 1.1.1.5. pasākuma atlases kārtā izvirzītajiem nosacījumiem - 13 000 *euro*;

9.2.. ja pieteicējs ir projekta pieteikuma izstrādātājs ir programmas “Apvārsnis Eiropa” vai 10. IP projekta pieteikuma partneris vairāku labuma guvēju projektā[[3]](#footnote-4) vai projekta pieteikuma koordinators viena labuma guvēja projektā (turpmāk – projekta pieteikuma partneris), kurš atbilst konkrētajā 1.1.1.5. pasākuma atlases kārtā izvirzītajiem nosacījumiem – 7 000 *euro*.

10.Atbalstu pieteicējam par projekta sagatavošanu piešķir vienu reizi projekta izstrādes laikā. Atbalstu nepiešķir pieteicējam par tāda projekta sagatavošanu, kas atbalstu par projekta sagatavošanu jau ir saņēmis no Latvijas valsts budžeta, citām programmām, kas piešķir atbalstu projekta sagatavošanai, vai citiem finanšu resursiem, un pieteicējs, šo projektu[[4]](#footnote-5) atkārtoti ir iesniedzis konkursā šī nolikuma 7. punktā minēto pamatprogrammu, programmu, kopuzņēmumu vai aktivitāšu ietvaros.

11.Ja projekta izvērtēšana attiecīgā nolikuma 7. punktā minēto pamatprogrammu, programmu, kopuzņēmumu vai aktivitāšu organizētā konkursa ietvaros notiek divās kārtās, atbalsta saņemšanai pieteicējs var pieteikties tikai vienu reizi pēc tam, kad projekta novērtējums ir sasniedzis noteiktu nepieciešamo sliekšņa vērtējumu attiecīgā konkursa izvērtēšanas otrajā kārtā.

# 3. Atbalsta pieteikuma noformēšanas un iesniegšanas kārtība

12.Lai pieteiktos atbalstam, pieteicējs padomē iesniedz aizpildītu atbalsta pieteikuma veidlapu(atbilstoši šī nolikuma 1. pielikuma veidlapai),pievienojot šādu pamatojošo dokumentāciju (turpmāk – dokumentācija):

12.1.projektam, kas iesniegts:

12.1.1.programmas "Apvārsnis Eiropa" vai 10. IP elektroniskajā projektu iesniegšanas sistēmā *(Electronic Submission System)*:

12.1.2.projekta vērtējuma kopsavilkumu *(Evaluation Summary Report)*, kas satur informāciju par projekta novērtējumu konkursā, noteikto kvalitātes slieksni un projekta dalībniekiem;

12.1.3.projekta pirmās un/vai pēdējās lapas izdruku ar laika zīmogu par projekta iesniegšanas datumu.

12.2.citās projektu iesniegšanas platformās - dokumentāciju, kas satur informāciju par:

12.2.1.projekta novērtējumu konkursā;

12.2.2.noteikto kvalitātes slieksni (ja dokumentācija pieejama);

12.2.3.projekta dalībniekiem (kopija no projekta ar konsorcija sastāvu);

12.2.4.projektu iesniegšanas termiņu konkursā *(deadline)* (piemēram, attiecīgās lapas kopija no konkursa nolikuma *(Call text)*).

12.2.5.pilnvaras kopija vai pieteicēja iekšējs normatīvais akts vai cits dokuments, kas apliecina pilnvarojumu parakstīt visus ar atbalsta pieteikumu saistītos dokumentus *(ja attiecināms)*.

13.Papildus nolikuma 12. punktā minētajai pamatojošajai dokumentācijai, pieteicējs var pievienot citus dokumentus, kurus uzskata par nepieciešamiem atbalsta pieteikuma izvērtēšanai. Iesniedzamie dokumenti var būt angļu un/vai latviešu valodā.

 14.Ja projekta konsorcijā ir vairāki projekta dalībnieki no Latvijas, atbalstam, ko piešķir saskaņā ar šo nolikumu, var pieteikties katrs projekta dalībnieks, iesniedzot padomē atbalsta pieteikumu kopā ar pamatojošo dokumentāciju.

15.Atbalsta pieteikumu padome pieņem no paziņojuma par atbalsta pieteikumu pieņemšanas uzsākšanu publicēšanas padomes mājas lapā [www.lzp.gov.lv](http://www.lzp.gov.lv) un līdz 2029. gada 31. martam.

16.Atbalsta pieteikumu un dokumentāciju iesniedz elektroniskā dokumenta formātā, nosūtot uz padomes elektroniskā pasta adresi: pasts@lzp.gov.lv. Par atbalsta pieteikuma un dokumentācijas iesniegšanas datumu uzskatāma tā darbdiena, kurā padome ir saņēmusi atbalsta pieteikumu un dokumentāciju atbilstoši Administratīvā procesa likuma 43. panta[[5]](#footnote-6) 4. daļā noteiktajai kārtībai.

17.Atbalsta pieteikumu un dokumentāciju kopā kā vienu datni paraksta pieteicēja paraksttiesīgā amatpersona vai tās pilnvarotā persona (pievienojot pilnvarojumu) un projekta vadītājs ar drošu elektronisko parakstu un laika zīmogu.

18.Atbalsta pieteikumu iesniedz līdz to iesniegšanas beigu termiņam saskaņā ar nolikuma 15. punktu vai, kamēr ir pieejams finansējums atbalsta piešķiršanai. Par atbalsta pieteikumu pieņemšanas pārtraukšanu padome paziņo savā mājas lapā [www.lzp.gov.lv](http://www.lzp.gov.lv).

19.Ja atbalsta pieteikums tiek iesniegts pēc atbalsta pieteikuma iesniegšanas beigu termiņa saskaņā ar nolikuma 15. vai 16. punktā noteikto, tas netiek izskatīts, un pieteicējs saņem padomes paziņojumu par atteikumu izskatīt atbalsta pieteikumu.

# 4. Atbalsta pieteikumu vērtēšana, atzinuma, lēmuma pieņemšana un paziņošana

20.Atbalsta pieteikumu vērtēšanai padomes direktors ar rīkojumu izveido atbalsta pieteikumu vērtēšanas komisiju (turpmāk – vērtēšanas komisija).

21.Vērtēšanas komisijas sastāvā ir vērtēšanas komisijas priekšsēdētājs, ne mazāk kā divi padomes un ne mazāk kā viens Izglītības un zinātnes ministrijas vērtēšanas komisijas locekļi ar balsstiesībām. Vērtēšanas komisijas sekretārs ir bez balsstiesībām (padomes Starptautiskās sadarbības programmu projektu departamenta darbinieks).

22.Vērtēšanas komisija savā darbībā ievēro Latvijas Republikas un ES normatīvos aktus atbalsta sniegšanas jomā un ir atbildīgi par atbalsta pieteikumu objektīvu izvērtēšanu atbilstoši šī nolikuma 2. pielikumā noteiktajiem atbalsta pieteikuma kritērijiem, kā arī par konfidencialitātes ievērošanu.

23.Vērtēšanas komisija ir lemttiesīga, ja vērtēšanas komisijas sēdē piedalās vismaz četri balsstiesīgie tās locekļi.

24.Vērtēšanas komisija izvērtē un pārbauda pieteicēju:

24.1.atbilstoši ES fondu 2021.—2027. gada plānošanas perioda vadības likuma 22. pantā[[6]](#footnote-7) uzskaitītajiem izslēgšanas noteikumiem (attiecināms, ja pieteicējs ir privāto tiesību persona).

24.2. atbilstību pētniecības un zināšanu izplatīšanas organizācijai atbilstoši 2014. gada 17. jūnija (EK) Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (dokuments attiecas uz EEZ)[[7]](#footnote-8) 2. panta 83. punktā noteiktajai definīcijai.

24.3.ja pieteicējs pretendē uz *de minimis* atbalstu atbilstību Komisijas Regulas Nr.2023/2831 2.panta 2.pkt. un 3.panta 2.punkta prasībām.

24.4.atbilstību metodikā noteiktajiem kritērijiem.

25.Vērtēšanas komisija pieņem atzinumu par atbalsta piešķiršanu un tā apmēru, atbalsta pieteikuma apstiprināšanu ar nosacījumu vai atteikumu piešķirt atbalstu pieteicējam (turpmāk – atzinums), ievērojot nolikumu. Vērtēšanas komisija izvērtē atbalsta pieteikumu un ar to saistīto dokumentāciju šim mērķim pieejamā finansējuma ietvaros, ievērojot atbalsta pieteikumu iesniegšanas secību padomes lietvedībā, ņemot vērā atbalsta pieteikuma un ar to saistītās dokumentācijas iesniegšanas datumu un laiku.

26.Vērtēšanas komisija pieņem atzinumu par atbalsta piešķiršanu un tā apmēru, vērtēšanas komisijas balsstiesīgajiem locekļiem savstarpēji vienojoties. Ja vienošanās nav panākta, vērtēšanas komisija atzinumu pieņem ar balsu vairākumu, tās balsstiesīgajiem locekļiem atklāti balsojot. Ja balsu skaits sadalās vienādi, izšķirošā ir vērtēšanas komisija priekšsēdētāja balss.

27.Atzinuma pieņemšanai vērtēšanas komisijas priekšsēdētājs ne retāk kā reizi pusgadā sasauc vērtēšanas komisijas sēdi. Par sēdes laiku un vietu vērtēšanas komisijas priekšsēdētājs paziņo ne vēlāk kā trīs darbdienas pirms paredzētās vērtēšanas komisijas sēdes datuma, nosūtot ar elektroniskā pasta starpniecību komisijas locekļiem uzaicinājumu un informāciju par sēdē izskatāmajiem jautājumiem.

28.Vērtēšanas komisija atzinumu var pieņemt arī rakstiskās procedūras veidā, kuru īsteno šādi:

28.1.Vērtēšanas komisijas sekretārs ar elektroniskā pasta starpniecību nosūta vērtēšanas komisijas locekļiem vērtēšanas komisijas priekšsēdētāja akceptētu atzinuma projektu, kā arī atzinuma pieņemšanai nepieciešamo dokumentāciju;

28.2.Vērtēšanas komisijas locekļi piecu darbdienu laikā no atzinuma projekta saņemšanas dienas, ar elektroniskā pasta starpniecību paziņo vērtēšanas komisijas priekšsēdētājam savu viedokli (turpmāk – vērtēšanas komisijas locekļa viedoklis) par atzinuma projektu;

28.3.ja vērtēšanas komisijas sekretārs un vērtēšanas komisijas priekšsēdētājs saņem komisijas locekļa viedokli, kas satur iebildumus un priekšlikumus par atzinuma projektu, tad vērtēšanas komisijas sekretārs sagatavo izziņu par iebildumiem un priekšlikumiem atzinuma projektam un iesniedz izskatīšanai vērtēšanas komisijas priekšsēdētājam. Savukārt vērtēšanas komisijas priekšsēdētājs, ievērojot minēto izziņu, sagatavo savu viedokli par to, kuru vērtēšanas komisijas sekretārs ar elektroniskā pasta starpniecību nosūta vērtēšanas komisijas locekļiem, vienlaikus klāt pievienojot precizētu atzinuma projektu;

28.4.vērtēšanas komisijas locekļi trīs darbdienu laikā no precizētā atzinuma projekta saņemšanas dienas, ar elektroniskā pasta starpniecību, paziņo vērtēšanas komisijas priekšsēdētājam vērtēšanas komisijas locekļa viedokli par precizēto atzinuma projektu, pēc kuru izvērtēšanas vērtēšanas komisijas priekšsēdētājs apstiprina atzinumu, parakstot to;

28.5.gadījumā, ja vērtēšanas komisijas priekšsēdētājs, izskatot vērtēšanas komisijas locekļu viedokļus par precizēto atzinuma projektu, konstatē, ka vērtēšanas komisijas locekļu viedokļi satur tādus iebildumus par precizēto atzinuma projektu, kuru dēļ vērtēšanas komisijas priekšsēdētājs nevar apstiprināt atzinumu, tad vērtēšanas komisijas priekšsēdētājs šo nesaskaņoto atzinuma projektu virza izskatīšanai klātienes vērtēšanas komisijas sēdē, informējot par to vērtēšanas komisijas locekļus ar elektroniskā pasta starpniecību.

29.Ja atbalsta pieteikuma izvērtēšanai nepieciešama papildu informācija vai dokumentācija, pieteicējam pēc padomes pieprasījuma jāveic padomes noteiktās darbības, noteiktajā termiņā sniedzot papildu informāciju vai iesniedzot pieprasīto dokumentāciju.

30.Ja dokumentācija saskaņā ar nolikuma 12.  punktu, kura nepieciešama atbalsta pieteikuma izvērtēšanai, ir padomes vai citas institūcijas rīcībā, padome to iegūst pati un pievieno atbalsta pieteikuma pamatojošajai dokumentācijai.

31.Atzinumu vērtēšanas komisija pieņem trīs mēnešu laikā no atbalsta pieteikuma iesniegšanas datuma padomē.

32.Ja atbalsta pieteikums apstiprināms ar nosacījumu/iem, vērtēšanas komisijas atzinumā norāda nosacījumus un to izpildei noteikto termiņu.

33.Ja pieteicējs neizpilda atzinumā par atbalsta pieteikuma apstiprināšanu ar nosacījumu ietvertos nosacījumus vai neizpilda tos atzinumā noteiktajā termiņā, vērtēšanas komisija pieņem atzinumu par atteikumu pieteicējam piešķirt atbalstu.

34.Pamatojoties uz vērtēšanas komisijas atzinumu, padomes direktors pieņem lēmumu, ko paziņo pieteicējam normatīvajos aktos par dokumentu paziņošanu noteiktajā kārtībā.

35.Pamatojoties uz padomes lēmumu, padomes atbildīgā amatpersona izdod rīkojumu par atbalsta piešķiršanu.

36.Informāciju par piešķirto atbalstu padome publicē padomes mājas lapā [www.lzp.gov.lv](http://www.lzp.gov.lv).

# 5. Noslēguma jautājumi

37.Jautājumus par atbalsta pieteikuma sagatavošanu un iesniegšanu nosūta uz elektroniskā pasta adresi pasts@lzp.gov.lv. Atbildes uz iesūtītajiem jautājumiem nosūta elektroniski jautājuma uzdevējam.

38.Projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" elektroniskajā lietvedības sistēmā "Namejs" Padome saskaņā ar apstiprināto Padomes lietu nomenklatūru uzkrāj un uzglabā informāciju par projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" īstenošanu.

39.Projekta Nr.1.1.1.5/1/24/I/001 "Atbalsts Latvijas dalībai starptautiskās pētniecības un inovācijas programmās" lietu atbildīgais darbinieks izveido pēc līguma noslēgšanas (atbilstoši padomes lietu nomenklatūras klasifikācijas shēmas līmenim un lietas indeksam).

40.Padomes pieņemtos lēmumus var pārsūdzēt tiesā.

41.Pielikumi:

1.pielikums. Atbalsta pieteikuma veidlapa uz 4 lapām;

2.pielikums. Atbalsta pieteikuma vērtēšanas kritēriji uz 3 lapām;

3.pielikums. Atbalsta pieteikumu vērtēšanas kritēriju metodika uz 6 lapām.

Bundule, 26514481

Maija.Bundule@lzp.gov.lv

Dobrāja, 29289703

Ina.Dobraja@lzp.gov.lv

1. <https://www.izm.gov.lv/lv/media/27944/download?attachment> [↑](#footnote-ref-2)
2. Saskaņā ar Eiropas Parlamenta un Padomes Regulas (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 22. pantu. [↑](#footnote-ref-3)
3. Saskaņā ar Eiropas Parlamenta un Padomes Regulas (ES) 2021/695 (2021. gada 28. aprīlis), ar ko izveido pētniecības un inovācijas pamatprogrammu “Apvārsnis Eiropa”, nosaka tās dalības un rezultātu izplatīšanas noteikumus un atceļ Regulas (ES) Nr. 1290/2013 un (ES) Nr. 1291/2013 22. pantu. [↑](#footnote-ref-4)
4. Par to pašu projektu šī nolikuma izpratnē tiek uzskatīts projekts, kuram pēc būtības nav mainīts projekta nosaukums, akronīms, projektā plānotās darbības, projekta dalībnieku sastāvs un/vai finansējuma sadalījuma apmērs. [↑](#footnote-ref-5)
5. Administratīvā procesa likums, 43. pants. <https://likumi.lv/ta/id/55567#p43> [↑](#footnote-ref-6)
6. Eiropas Savienības fondu 2021.—2027. gada plānošanas perioda vadības likums, 22. pants. <https://likumi.lv/ta/id/331743#p22>. [↑](#footnote-ref-7)
7. 01.07.2023. redakcija - <https://eur-lex.europa.eu/legal-content/LV/TXT/?uri=CELEX%3A02014R0651-20230701#M6-5> [↑](#footnote-ref-8)